Anders Jacobsen (skihopper)

Gjennombruddet i 2006/2007

Jacobsen ble betraktet som et av Norges største hopptalenter da han slo igjennom høsten 2006. Han gjorde en god figur under verdenscuprennene på Lillehammer i desember 2006, som beste norske utøver. Han vant sitt første verdenscuprenn rett etterpå i Engelberg i Sveits den 17. desember 2006. 
Jacobsen gikk til topps sammenlagt i den tysk-østerrikske hoppuken 2006/07. Han vant blant annet det tredje rennet i hoppuka som var i Innsbruck den 4. januar 2007, og kom på 2.-plass i det siste rennet i Bischofshofen den 7. januar 2007. 
I sesongen 2006/2007 kom han på 2.-plass sammenlagt i verdenscupen.
Anders Jacobsen tok sølv i laghopp under VM i Sapporo 2007 sammen med Roar Ljøkelsøy, Tom Hilde og Anders Bardal.
Anders Jacobsen ble også belønnet med prisen for «Årets gjennombrudd» for året 2006 under Idrettsgallaen 2007 i Hamar OL-amfi. De øvrige nominerte var Petter Northug (langrenn), Edvald Boasson Hagen (sykling) og Marianne Andersen (orientering).

Etter gjennombruddet

Sesongen 2007/2008 gikk ikke fullt så bra for Jacobsen, men han tok bl.a. en verdenscupseier under prøve-VM, og bidro sterkt til at Norge vant alle de tre laghoppkonkurransene i verdenscupen og en bronse under laghoppkonkurransen i skiflygings-VM. Han endte til slutt på 6.-plass sammenlagt i verdenscupen denne sesongen.
I likhet med de andre nordmennene i starten av 2008/2009-sesongen, slet Jacobsen med å hevde seg i toppen, og hans beste prestasjon var en 3.-plass under et renn i Granåsen, Trondheim. Under Hoppuka viste Jacobsen gryende form og endte sammenlagt på 6.-plass. Etter å ha befunnet seg blant de ti beste i de fleste rennene etter Hoppuka, tok han to 2.-plasser i de to siste rennene før Ski-VM.  
VM i Liberec 2009 begynte dårlig. Jacobsen lå på tredjeplass etter første omgang i normalbakken, men endte på en 17.-plass med et hopp på 86,5 m. Likevel oppnådde Jacobsen å ta en individuell bronsemedalje i storbakken. Hans hopp på 132,5 m i første omgang som ble stående som gjeldende da andre omgang ble avlyst.
På slutten av 2008/2009-sesongen uttalte Jacobsen til NRK at "selv om man ikke vinner, må man avslutte med stil".

Sesongen 2009/2010

Etter å ha slitt med å oppnå topplasseringer de to foregående sesongene, tok Jacobsen sin første verdenscupseier på nesten to år i skiflyvningsrennet i Oberstdorf den 31. januar 2010.
Oppladningen til OL i Vancouver i 2010 gjorde at Jacobsen en av forhåndsfavorittene til å vinne de individuelle konkurransene, både i normalbakke og i stor bakke. Både prøvehopping og kvalifisering i OL pekte i positiv retning. Jacobsen var selv fryktelig skuffet over egen innsats, etter at han hadde ett godt og ett dårlig hopp i begge de individuelle konkurransene. I normalbakke kom han på 9.-plass og i stor bakke kom han på 12.-plass. Anders Jacobsen innfridde likevel de høye forventningene da han som ankermann i lagkonkurransen hoppet hele 140,5 meter i finaleomgangen og bidro sterkt til at Norge tok bronsemedalje. 
Jacobsen tok individuell bronse i VM i skiflyging 2010 og bidro også til sølvmedalje i lagkonkurransen i samme mesterskap.

Sesongen 2010/2011

Under Ski-VM 2011 i Oslo vant Norge sølv både i normalbakke og storbakke, med Jacobsen på laget. De andre på det norske laget var Bjørn Einar Romøren, Anders Bardal og Tom Hilde i normalbakken.  På storbakkerennet var Romøren byttet ut med Johan Remen Evensen. VM-gullet i begge bakkestørrelsene gikk til Østerrike.
Jacobsen valgte i slutten av mai 2011 å takke nei til plassen på landslaget, og oppga manglende motivasjon som årsak til dette.

Sesongen 2011/2012

Sesongen 2011/12 ble Anders Jacobsen tilbudt stilling som ekspertkommentator for NRK. Han fulgte dermed det internasjonale hoppsirkuset fra sidelinjen samtidig som han fortsatt var en del av miljøet. Under NM i skihopping 2012 i Granåsen i Trondheim gjorde han comeback som utøver. I stor bakke hoppet han 126 meter i første omgang, som holdt til 10.-plass, men i andre omgang hoppet han 133,5 meter og endte på sjetteplass. Anders Bardal vant storbakkerennet.

Sesongen 2012/2013

Da Norge fikk Alexander Stöckl som ny landslagstrener valgte Jacobsen å satse for fullt i bakken igjen. 
Under Norgesmesterskapet på ski 2013 vant Anders Jacobsen tre bronsemedaljer, både i stor bakke, normalbakke og i med Buskeruds lag i lagkonkurransen. Konkurransene ble arrangert i den nye hoppbakken på Rena 17. og 18. november 2012. 
Anders Jacobsens comeback på den internasjonale arenaen under Hoppuka 2012/13 endte med seier i de to første rennene. Etter en niendeplass i første omgang i nyttårshopprennet hoppet han seg til seier etter et kjempehopp på 143 meter i andre omgang. Jacobsen endte på 7.-plass i Innsbruck og 2.-plass i Bischofshofen, noe som ga ham en andreplass totalt i hoppuka.
Etter hoppuka fikk han det ikke helt til i Wisla der han endte som nr. 15, men i Zakopane 3 dager senere var han tilbake og vant foran landsmannen Anders Bardal og polakken Kamil Stoch.
Han tok bronsemedalje i ski-VM 2013 i Val di Fiemme i stor bakke den 28. februar etter polakken Kamil Stoch som vant gull og sloveneren Peter Prevc som tok sølv. Jacobsen takket treneren Stöckl etter rennet for å ha snudd en 19.-plass i normalbakkerennet noen dager før til suksess i storbakkerennet.

Sesongen 2014/2015

Han vant Nyttårshopprennet i Olympiabakken (Garmisch-Partenkirchen) den 1. januar 2015. Han hoppet på det norske laget som tok gull i lagkonkurransen under VM i Falun. Jacobsen la opp etter sesongen 2014/15.

Ekspertkommentator

Sesongen 2011/2012 var Jacobsen ekspertkommentator for NRK.

Skal vi danse

Høsten 2011 var Jacobsen en av deltakerne i TV 2s underholdningsprogram Skal vi danse. Han startet sesongen som en av de beste danserne sammen med sin partner Elena Bokoreva Wiulsrud, og dommerne ble imponert over Jacobsens danseferdigheter. Under opptakene ble han innlagt på sykehus med magesmerter. Han ble operert for blindtarmbetennelse, og i samråd med legen valgte Jacobsen å trekke seg fra programmet.

Personlig rekord

Anders Jacobsens personlige rekord er på 230,5 meter og ble satt i Planica i 2010.

Utmerkelser og priser

2006: «Årets gjennombrudd» under Idrettsgallaen 2007.